J e g y z ő k ö n y v

**Készült:** Máriakálnok Község Önkormányzata Képviselő-testületének **2015. február 17-én** 16.30 órai kezdettel – Máriakálnok, Rákóczi út 6. szám alatt - megtartott nyilvános üléséről.

**Jelen vannak:**

Dr. Tóásóné Gáspár Emma ***polgármester***, Ruzsa István János ***alpolgármester***, Frauhammer József, Giczi László, Juhász Károly, Komka Tamás István ***képviselők***; Kiss Bernadett ***gazdálkodási ügyintéző***; dr. Kránitz Péter ***jegyző;*** Nagy Tiborné ***jegyzőkönyvvezető.***

A polgármester a jelenléti ív alapján megállapítja, hogy a Képviselő-testület 7 tagja *közül 6* fő megjelent, így ***az ülés határozatképes***, azt megnyitja. A polgármester javaslatot tesz a **napirendre** az alábbiak szerint:

**1. Az önkormányzat 2015. évi költségvetésének elfogadása**

**2. A nemzetiségi önkormányzattal kötött együttműködési megállapodás éves felülvizsgálata**

**3. Az önkormányzat szociális rendeletének elfogadása**

**4. Az újszülöttek támogatásáról szóló önkormányzati rendelet megalkotása**

**5. A hivatali helyiségeken kívüli házasságkötés engedélyezésének szabályairól, valamint a házasságkötéssel kapcsolatos díjak megállapításáról szóló 8/2011. (VI. 28.) önkormányzati rendelet módosítása**

**6. A közös önkormányzati hivatalban foglalkoztatott köztisztviselők illetménykiegészítéséről szóló rendelet megalkotása**

**7. Polgármester szabadságolási ütemtervének jóváhagyása**

**8. Egyéb aktuális ügyek**

**- Víztornyon üzemeltetésére irányuló szerződés megkötéséhez a tulajdonosi hozzájárulás megadása**

**- Mosonmagyaróvári Szennyvíztisztítási Önkormányzati Társulás módosított Társulási Megállapodásának elfogadása**

- **Óvodakonyha tetejének javítása**

- **Kamerarendszer kiépítésére árajánlat**

- **Vadgesztenyefák növényvédelme**

- **Radics János vadaspark létesítésével kapcsolatos kérelme**

- **Óvoda melletti terület használatba adása**

- **Rendezvényszervező kérésének elbírálása**

- **LEADER Egyesület munkaszervezetének támogatása**

- **Polgármester illetményével kapcsolatos tájékoztatás**

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatot hozza:*

**3/2015.(II.17.) határozat**

Máriakálnok Község Önkormányzatának Képviselő-testülete a 2015. február 17-i ülésének napirendjét az alábbiak szerint fogadja el:

1. Az önkormányzat 2015. évi költségvetésének elfogadása

2. A nemzetiségi önkormányzattal kötött együttműködési megállapodás éves felülvizsgálata

3. Az önkormányzat szociális rendeletének elfogadása

4. Az újszülöttek támogatásáról szóló önkormányzati rendelet megalkotása

5. A hivatali helyiségeken kívüli házasságkötés engedélyezésének szabályairól, valamint a házasságkötéssel kapcsolatos díjak megállapításáról szóló 8/2011. (VI. 28.) önkormányzati rendelet módosítása

6. A közös önkormányzati hivatalban foglalkoztatott köztisztviselők illetménykiegészítéséről szóló rendelet megalkotása

7. Polgármester szabadságolási ütemtervének jóváhagyása

8. Egyéb aktuális ügyek

**NAPIRENDI PONTOK MEGTÁRGYALÁSA**

**1. Az önkormányzat 2015. évi költségvetésének elfogadása**

**Dr. Tóásóné Gáspár Emma polgármester:** Az előterjesztést a képviselő-testület tagjai megkapták. Néhány gondolatot szeretnék hozzátenni azokhoz a kiadásokhoz, amik nem állandó jellegűek, hanem a fejlesztésekkel kapcsolatosan minden évben mások, ezeket a 4. számú melléklet tartalmazza. Az út, autópálya építésénél betervezett pénz még mindig a kerékpárút pályázat önrésze. Ezt minden évben betervezzük, ha nyerünk, a pénz rendelkezésre álljon. Közutak, hidak, alagutak üzemeltetése, fenntartása – 30 millió forintot terveztünk erre a szakfeladatra. Boglárka, Kalász, Levendula, és Orgona utcának egy része úgy valósul meg, hogy a lakosság 40 %-os hozzájárulásához az önkormányzat hozzá tesz 60 %-ot. Erről már a korábbi testületi üléseken szó volt. A Rozmaring utca folytatásáról is beszéltünk, ez a tótól a valamikori Szitás-kompig terjedő szakasz. Ennek az útnak egy része új nyomvonalon fog menni, mert a jelenlegi nyomvonal több lakosnak a telkén megy keresztül, ezért még a tél folyamán ennek az új nyomvonalnak a kitűzése megvalósul. A Rozmaring utca folytatásának a költségének egy részét - ha marad a korábbi kormányzati ígéret, hogy az adósságban nem részesülő települések pályázati támogatásban részesülhetnek, ami Máriakálnok esetében, négy évre lebontva 40 millió forint - abból fedeznénk. 2014-ben 20 millió forintot megkaptunk és a hátralévő három évben 6 millió forintos bontásokban lehetne a pályázatot benyújtani. Az onnan befolyó 6 millió forint is a Rozmaring utca folytatásába kerülne bele, mivel abban a szerencsés helyzetben vagyunk, hogy a településnek ezen részén a Jókai utca kivételével minden utca aszfaltozott. Terveztünk a külterületi utak felújítására is pénzt. A gazdákkal közösen történne a megvalósítás, a munkagépeket, munkát adnák, a kavicsot kellene nekünk megvásárolni. Az utak karbantartására a 3 millió forint betervezése elsősorban a malomdűlői lakosokat érintené. Tartalmazza a költségvetés még a Rákóczi utca egy szakaszán a járda, a Patika melletti parkoló kialakításának tervezési költségeit, a megvalósulására a következő négy évben kerülne sor. Minden évben egy-egy utcában felújítanánk a járdát. Két szakemberrel beszéltem, és mindkét javaslat az volt, a legkifizetődőbb megoldás a térkövezett járdák lennének, az aszfaltos alapra a térkövet rá lehet tenni. Négy évre kellene szétosztani, mert egy-egy szakasza, oldala az utcának 1-1 km, és ennek kb. 10 millió forint az előzetes költsége. Ez egy javaslat, majd még lesz időnk megtárgyalni. A költségvetés tartalmazza a különböző támogatásokat, tagdíjakat, amelyeket eddig is fizettünk. Tartalmazza azokat a béreket, amelyeket a képviselő-testület tagjai, polgármester, alpolgármester kap, azokat a megbízási díjakat, amelyeket különböző munkák elvégzésére célirányosan szerződést kötünk a dolgozókkal. Ez a költségvetés tartalmazza, ha a képviselő-testület elfogadja, Markó Csaba bruttó 30 ezer forintos fizetésemelését.. A különböző szolgáltatások díjait terveztük még be a költségvetésbe. Amiről még többet szeretnék beszélni, a város-, és községgazdálkodási egyéb szolgáltatások címszó alatt az elképzeléseket. Első sorba hoztuk az iskolaudvar térkövezése, melléképület felújítása és fedett kerékpártároló építése címszóval. Itt arról van szó, hogy ellenőrzés során a Gyámhivatal megállapította – korábban már az ÁNTSZ is -, hogy az önkormányzat és az orvosi rendelő épülete nem akadálymentes és nyilatkoztatott, hogy ezt a helyzetet megoldjuk, mert egyébként megbüntetnek bennünket. Szakemberrel megnéztük a területet, az utcára nem tudunk a mozgássérülteknek rámpát kialakítani, mert nincs elég hely. Arra a végső döntésre jutottunk, hogy az épület hátsó részénél a hivatal mögött megfelelő méretű bejáratot lehet biztosítani. Bejutnának a hivatal épületébe is, ha itt akarnának ügyet intézni, és az orvosi rendelőhöz is. Így megvalósulna mindkét résznek az akadálymentesítése, de ekkora sárban kerekesszékkel nem lehet bejönni, sőt az iskolások sárosak, és a dolgozók is, mire a kerékpárjukkal a biciklitárolóhoz eljutnak. Kértem árajánlatot arra nézve, hogy ez a rész, az iskola bejárata és ennek a hátsó résznek a térkövezése mennyibe kerülne. A térkövezett rész elmenne a betonozott tér végéig, és összeépülne vele. A parkoló kavicsozásra kerülne. A hátsó épület külső vakolatának a felújítása is aktuálissá vált. Ezt a kerékpártárolót, ami itt hátul van, a játszótérre helyeznénk el és mivel a szomszéd felöl a kerítés éppen bedőlni készül, azt is fel kellene újítani, de azt csak úgy lehet, hogy lebontjuk és újat készítenek helyette. A kerítés és az épület közti rész befedésével kerékpártároló alakulna ki. Mindenki száraz lábbal bejutna az iskolába is meg a munkahelyére is és maradna még egy zöld felületi rész a szomszéd felöl, ahol a fűnyírókat lehetne letisztítani. A hivatal utolsó két ablaka alatt van egy „vályú”, ami fölött nincs tető, oda beleesik az eső, lefolyik a pincelejáróba és a pincét rendszeresen elönti a víz, ezért arra is kértem ebbe az árajánlatba, hogy mennyi lenne lefedni. A következő részben látszik az, amiről beszéltem a Patika melletti parkoló kialakításának és a járdának a tervezési költsége. Közlekedési táblákról már korábban volt szó, azon az útszakaszon, ahol pályázati forrásból a Márai, Deák és Flórián utcát megvalósítottuk. Kértem tavaly árajánlatot a közlekedési táblákra, ezt tartalmazza ez az összeg. Utcanév táblák beszerzésére a Malomdűlőnek egy részén az új utcákba nem került ki a névtábla, illetve kérés volt korábbi közmeghallgatáson, hogy mielőtt leérnénk a régi Malomdűlői részre legyenek felsorolva az ott található utcák, illetve a tó fele a letérőnél. Az egyéb gépek, berendezések vásárlásánál beterveztük, de már meg is vettük a sószóró gépet, mert amikor csúszott az út akkor kellett megvenni. Használták a kerékpárútra, nagyon jól szuperált, de alkalmas az önkormányzati belterületi utak sózására is. Betervezésre került a Falumúzeum épületének megvásárlása, erről már a képviselő-testület tavaly döntött, az idén kifizetjük. A Petőfi utcába egy buszváró vásárlása, kértem rá árajánlatot, és mivel ekkora összegről a polgármester saját hatáskörben dönthet, meg is rendeltem. Március tizedike körül hozzák és fel is állítják. Ezen túlmenően tartalmazza a költségvetés a szokásos civil szervezetek támogatását, tartalmazza azt a pályázati önrészt is, amit a Dunamenti Tsz Sport Egyesületnek a képviselő-testület korábban már megszavazott. A tavalyi költségvetésben szereplő civil szervezetek támogatása szerepel az ideiben is, más nem nyújtott be igényt. Különböző szociális kiadásokkal kapcsolatosan majd a szociális rendelet módosításakor a jegyző úr előterjesztésében hallhatunk. Terveztünk be Falunapra, Idősek napjára pénzt, a nemzetiségi kapcsolatokra, temető fenntartására. Nagy vonalakban ennyi, amit a költségvetés tartalmaz, amikről bővebben beszéltem, azok a tételek új elképzelések. Később értesültünk róla, hogy bevételi oldalon 2 millió forintot tervezni kell a költségvetésbe a könyvtár támogatására, ezért nem tartalmazza ez az anyag. Szeretném, ha ezzel a változtatással a képviselő-testület elfogadná a költségvetést. Van-e kérdés?

**Komka Tamás**: A parkolónak a kialakítása mikor kezdődne? A Rendezvényház előtt lehetne járdát csinálni?

**Dr. Tóásóné Gáspár Emma polgármester:** Állítólag a pályázatot tavasszal kiírják, akkor megpályázzuk, mert a kivitelezési költsége elég magas. Azt a járdát, ami állami közút mellett van, azt terveztetni és engedélyeztetni kell. Amikor a Petőfi utcának azon az oldalán lévő járda kerül felújításra, akkor visszatérünk rá, hogy mennyibe kerülne.

Amennyiben nincs több kérdés, azzal a kiegészítéssel, hogy a 2 millió forintos könyvtártámogatás bekerül a költségvetésbe fel teszem szavazásra, aki a képviselő-testület tagjai közül a költségvetés tervezettel egyetért, kérem, hogy kézfelemeléssel jelezze.

**Máriakálnok Község Önkormányzatának Képviselő-testülete 6 igen (egyhangú) szavazattal az Önkormányzat 2015. évi költségvetéséről szóló 1/2015. (II. 23.) önkormányzati rendeletét megalkotta.**

**2. A nemzetiségi önkormányzattal kötött együttműködési megállapodás éves felülvizsgálata**

**Dr. Tóásóné Gáspár Emma polgármester:** Jegyző urat kérem meg az előterjesztésre.

**dr. Kránitz Péter jegyző**: Évente visszatérő dolog. A változásokat az előterjesztésben kiemeltem. Schmucker Terézia nem vállalta az elnökhelyettesi posztot, helyette Varga István látja el a továbbiakban a feladatot. Négytagú volt eddig az önkormányzat most a választás után háromtagú lett a törvény értelmében. Az évközi beszámolók, költségvetési koncepció elkészítésére vonatkozó rendelkezéseket az államháztartási törvény módosításának megfelelően törölték, ennek megfelelően ezeket kivettük. A mellékletben az utalványozási kötelezettségvállalási jog szerepel, az elnökhelyettes változása miatt történne majd egy új aláírási lap kitöltése. Más változás nincs, a nemzetiségi önkormányzat megtárgyalta, javasolják elfogadásra, és ha a testület is jóváhagyja, akkor a megállapodást a polgármester asszony és az elnök úr aláírja.

**Dr. Tóásóné Gáspár Emma polgármester:** Köszönöm szépen, van-e valakinek hozzáfűzni valója a napirendhez? Köszönöm Kiss Bernadett munkáját és a jegyző úrnak az előterjesztés elkészítését. Amennyiben nincs kérdés, kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete a Német Nemzetiségi Önkormányzattal Együttműködési Megállapodást köt az előterjesztésben foglalt tartalommal.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatot hozza:*

**4/2015.(II.17.) határozat**

Máriakálnok Község Önkormányzatának Képviselő-testülete a Német Nemzetiségi Önkormányzattal Együttműködési Megállapodást köt az előterjesztésben foglalt tartalommal.

**3. Az önkormányzat szociális rendeletének elfogadása**

**Dr. Tóásóné Gáspár Emma polgármester:** Szintén jegyző urat kérem meg a szociális rendelet elfogadása tárgyában a következő napirendi pontnál.

**dr. Kránitz Péter jegyző:** Március 1-től megváltozik az ellátási rendszer. A legfontosabb változás, hogy az aktív korúak ellátásának megállapításával kapcsolatos feladatok és hatáskörök átkerülnek a járáshoz. Hangsúlyozom, hogy csak a döntést illetően, mert valószínű, hogy az illető továbbfoglalkoztatása, vagy foglalkoztatása az önkormányzat feladata lesz, mivel nem hiszem, hogy a járás fogja őket foglalkoztatni, nincs kapacitásuk, meg lehetőségük, természetszerűleg inkább az önkormányzat alkalmas erre, tehát a Munkaügyi Központtal továbbra is nekünk kell majd a kapcsolatot tartani, meg együttműködni, illetve az ő foglalkoztatásukat ellátni. Viszont az ellátás megállapítása már nem nálunk fog történni. Ezen kívül, amit két évvel ezelőtt elfogadtunk szociális rendelet teljes egészében idejét múlt lett. Nagyon leegyszerűsíti az új törvény az önkormányzati segélyek rendszerét. Mindössze egy segély köré csoportosítja az egészet. Úgy fogjuk hívni, hogy települési támogatás. Az önkormányzatnak nem kötelező segélyt adni. Egyetlen kötelezettség ír elő a törvény, ha valaki olyan rendkívüli helyzetbe kerül, ami a törvény 4 §. (5) bekezdésében van, ez az egyetlen eset, amikor kötelező támogatást adni, ha valaki „élet-halál” között van, ilyenkor illetékességre, hatáskörre való tekintet nélkül is kötelező az önkormányzatnak valamilyen ellátást, és lakhatást biztosítani. Fussunk végig a rendeleten, általános szabályokkal kezdődik, ahol definiáljuk, hogy a települési támogatás milyen célokra adható. Van lakhatáshoz, rendszeres kiadások viseléséhez, ez lényegében a lakásfenntartási támogatásnak felel meg, ami szintén megszűnik, tehát a járási hivatal sem foglalkozik ezzel. Gyógyszerkiadások viseléséhez, ez az ellátási forma a méltányossági közgyógyellátás kiváltására szolgálna. Ezt sem kötelező adni, de mivel elég nagy az igény, ezért úgy gondoltuk, hogy nem hagynánk ki. A következő a korábbi átmeneti segély, utána az önkormányzati segély klasszikus példája, amit a bizottság szokott megállapítani, illetőleg egy rendkívüli eset van fenntartva a polgármesternek arra, ha valakinek sürgős segítségre van szüksége, ilyen a létfenntartást veszélyeztető élethelyzet, amit rendkívüli települési támogatásnak rövidítünk. Utána jön a klasszikus temetési segély, amit korábban így hívtunk, most az elhunyt személy eltemettetésének költségeihez való hozzájárulásként nyújtott települési támogatásnak. Van egy beiskolázási támogatásunk, amit szintén most már települési támogatás formájában kell adnunk. Amikor kiküldtük a rendeletet a polgármester asszonnyal beszéltük, hogy egyetlen emberünk van, aki ápolási díjat méltányos jogcímen kap. Megfontolandó a méltányossági ápolási díj fenntartása. Elmondom, milyen feltételek vannak a jelenleg hatályos rendeletünkben. A mindenkori nyugdíjminimum 150 %-a, egyedül élő esetében 200 % a jövedelemhatár, amit figyelembe veszünk. Az összeg most úgy van meghatározva, hogy a központi költségvetésben szereplő összeg 85 %-a, ami bruttó 23.600 Ft-ot jelent, és a bizottság hatáskörében van az ellátás megállapítása. Amennyiben ilyen feltételekkel a továbbiakban is legyen, az összeg megállapításánál valamennyire kerekíteni kellene, ezért 24.000 Ft-ra gondoltam. A költségvetés már nem fog alapösszeget megállapítani erre az ellátásra. Ez az összeg havi szinten értendő. A jövedelem határok, a 150 és 200 %, megítélésem szerint maradhatna. Elfogadható ilyen formában, vagy van-e más javaslat?

**Dr. Tóásóné Gáspár Emma polgármester:** Szerintem elfogadható. Nem sok embert érint, és az az egy sem rendelkezik kimagasló jövedelemmel, ezért javasoltam a jegyző úrnak. Egyelőre még belefér az önkormányzat kiadásai közé, nekik meg sokat jelent.

**dr. Kránitz Péter jegyző:** A lakhatáshoz kapcsolódó támogatás lényegében a lakásfenntartási támogatás. Jogosultsági feltételeknél egy az egyben a törvény rendelkezéseit vettük alapul, de egy kicsit egyszerűsítettünk rajta, példának okáért fogyasztási egység helyett egy főre eső jövedelmet számítunk. Úgyszintén a lakásnagyságnál is nem vesszük figyelembe a teljes lakásnagyságot, hanem azt a lakásnagyságot, amit feltételez a jogalkotó. Egy személynél 35 nm, két személynél 45 nm, háromnál 55 nm, négy személynél 65 nm és minden további személynél plusz 5-5 nm tudunk figyelembe venni az ellátásnál és 450 Ft/nm lenne a lakásfenntartásnak az elismert költsége. Nagyon hasonló az elv ahhoz, ahogy eddig is lett számolva. Gyógyszerkiadások viseléséhez nyújtott települési támogatásnál, a méltányos közgyógyellátásról van szó, itt is hasonló a szabályozás. 12 hónapra, havonta esedékes rendszeres juttatásról beszélünk. Az önkormányzati rendeletben nem lehet kötelezni az OEP-t arra, hogy igazolja a havi rendszeres gyógyszerköltséget, ezért innentől kezdve a háziorvos fogja. Maximalizáltuk a költségeket, legfeljebb 8.000 Ft lenne, ami kifizetésre kerülne. Rendkívüli települési támogatás a bizottságra tartozik. Itt változtattunk talán a legkevesebbet, a jövedelemhatár lett kitolva 200, illetve 250 %-ra. A temetési segélynél 400 % volt a jövedelemhatár, ezt nem változtattuk. A helyben szokásos legolcsóbb temetési költség 10 %-a a mértéke, ezt sem változtattuk, 295.000 Ft jelenleg a legolcsóbb temetési költség, amit a temetkezési szolgáltató legutóbb leigazolt, ennek a 10 %-a, 29.500 Ft a temetési segélynek az összege. A gyermek beiskolázási támogatásnál szintén 400 %-os a jövedelemhatár, ennek az a célja, hogy minél több ember beleférjen. Mind a temetési segély, mind a beiskolázási támogatás egy olyan juttatás, amivel az a cél, hogy minél többen beleférjenek. Van egy ilyen, hogy mentesítés a köztemetés költségeinek megtérítése alól, ez eddig is volt. A gyakorlatban ilyen még nem igen fordult elő. Eljárási rendelkezések vannak még a rendeletben, ezek nem nagyon változtak. A hatásköri rendelkezéseknél annyit tennék még hozzá, hogy az ápolási díj a bizottság hatáskörébe maradna, ha egyetértenek vele. A többi része nem változott.

**Dr. Tóásóné Gáspár Emma polgármester:** Köszönöm a rendelet módosításának elkészítését Pausits Anikónak és jegyző úrnak. Van kérdés?

**Komka Tamás**: A gyógyszerkiadásoknál merült fel bennem, hogy először kevesellettem a 8.000 Ft-ot, de én nagyon sok gyógyszer szedek, és ami a közgyógyellátásba tartozik, azokat fedezi.

**Dr. Tóásóné Gáspár Emma polgármester:** Aki egyetért az előterjesztett szociális rendelet módosításával, azt kérem, hogy kézfelemeléssel jelezze.

**Máriakálnok Község Önkormányzatának Képviselő-testülete 6 igen (egyhangú) szavazattal a szociális ellátásokról szóló 2/2015.(II. 25.) önkormányzati rendeletét megalkotta.**

**4. Az újszülöttek támogatásáról szóló önkormányzati rendelet megalkotása**

**Dr. Tóásóné Gáspár Emma polgármester:** Jegyző urat kérem meg a napirend előterjesztésére.

**dr. Kránitz Péter jegyző:** Két támogatási formát foglal magába ez a rendelet. Azért különítettük el a szociális dolgoktól, mert nincs jövedelemhatár, nem rászorultsági alapon, hanem alanyi jogon jár bizonyos feltételek esetében. A bizonyos feltételt a gyerekszületés jelentené. A támogatás gyermekenként, vissza nem térítendő jelleggel, egy alkalommal nyújtható, az összegét nem határoztam meg. A gyermek születési támogatás, mint olyan valamennyire automatizálva van, nem kell a szülőnek kérelmet benyújtani, hanem az itteni adatok alapján a polgármester hivatalból ennek az ellátásnak a megállapításáról dönt. Az átadásra ünnepélyes keretek között januárban kerülne sor. Beiskolázási hozzájárulás azt jelenti, hogy alapfokú oktatási intézményünkbe, általános iskolánkba, aki beíratja a gyerekét, az kapna. Ösztönző jellegű juttatás. Nem állapítottam meg a tervezetben az összegét, erről is dönteni kellene. A hozzájárulás átadását is kipontoztam. Kérdezem, hogy egyértelmű-e a rendelet szándéka, illetve a két összeget kell meghatározni.

**Dr. Tóásóné Gáspár Emma polgármester:** Pár gondolatot szeretnék előtte elmondani. Egyrészt, ami vezérelt mikor ezt a rendelet megalkotását a jegyző úrnak szóba hoztam, hogy azokat a gyerekeket, akik itt születnek Máriakálnokon, és azokat a szülőket valamivel támogassuk, jutalmazzuk. 50.000 Ft-ot gondoltam gyerekenként, a másik féle támogatásra szintén 50.000 Ft-ot javasolok adni, hogy az a máriakálnoki lakos, aki Máriakálnokon íratja be első osztályba a gyerekét, az kapja meg. Ezzel talán próbáljuk ösztönözni és megbecsülni azokat, akik az első négy osztályba – többre nincs is lehetőség – ide íratják be a gyerekeket. A védőnő elmondása szerint Máriakálnokon évente átlagosan 20 gyerek születik, ezért költségvetésben erre az évre egymillió forint betervezésre került. Az iskolába beiratkozók száma nem tükrözi a születések számát, mert ennek a húsz gyereknek a felét már nem Máriakálnokra íratják be. Különböző okokból más iskolába, ezért az első osztályok száma nem azonos a születettek számával. Mivel a rendeletet most fogadja el, ha elfogadja a képviselő-testület, ez a nulladik év, tehát jövő januárban kerülne sor először arra, hogy a megszületett gyerekeknek egy kis ünnepség keretében átadnánk a pénzt. Legkorábban ezek a gyerekek, akik az idén születnek, amikor iskolába mennek, majd akkor kapnák meg a beiskolázási támogatást. Az én javaslatom mindkét esetben 50-50.000 Ft a születéskor is és az iskola beiratkozáskor is. A kérdés az, hogy a testület egyetért-e ennek az ötletnek a rendeletbe foglalásával.

**Frauhammer József**: Az 50.000 Ft szabadon felhasználható?

**Dr. Tóásóné Gáspár Emma polgármester:** Igen.

**Komka Tamás**: A beiskolázási támogatásnál azokat a gyerekeket is beleszámítjuk, akiket Mosonmagyaróvárról hoznak ide?

**Dr. Tóásóné Gáspár Emma polgármester:** Nem. Az részesül a támogatásban, aki Máriakálnoki, és a gyermekét Máriakálnokon íratja be az iskolába.

**dr. Kránitz Péter jegyző**: A szülőnek kell, hogy lakóhelye, vagy tartózkodási helye legyen Máriakálnokon, ha beíratja a gyerekét az iskolába.

**Frauhammer József**: Nincs időkikötés, hogy mennyi ideje lakik itt?

**Dr. Tóásóné Gáspár Emma polgármester:** Azért is született többek között ez a gondolat, mert az én korosztályom és a fiatalabbak nem kerültek eddig még olyan hatásosan megszólítva, hogy éreznék az idetartozásukat, hogy fontosak nekünk. Ez egy módja. A másik módja - azt is beterveztük a költségvetésbe -, hogy a Rendezvényházba bevezettük a tévé és az internet lehetőségét. Minden fiatal rendelkezik okos telefonnal, számítógéppel, egy-egy alkalommal, amikor az egyik fele asztaliteniszezik, megnézheti az e-mailjét, vagy bármi mást. Ez a fiatalabb korosztály felé egy gesztus, hogy nekik is nyújtsunk valamit, hogy érezzék, hogy számítunk rájuk. Szépen, apró lépésekkel a szülő korban lévőket és a náluk fiatalabbakat is meg kell szólítanunk, és valamiféle gesztust kell gyakorolni feléjük. Ha érzik a mi törődésünket egyszer majd talán ők is jobban magukénak érzik ezt a falut.

**Giczi László**: Mi van akkor, ha első osztályba beíratja ide a gyerekét, de a második osztályba már máshova?

**Dr. Tóásóné Gáspár Emma polgármester:** Ha valaki menet közben elköltözik, azzal nem tudunk mit csinálni. A lényeg az, hogy akik születnek, azok azért legyenek megbecsülve, a többiek meg érezzék, hogy jó lenne, ha itt maradnának. Ennél többet nem tudunk adni. A beiskolázási segély átadását a tanévnyitó ünnepségen javasolnám.

Aki az 50.000-50.000 Ft-tal és a rendelettel egyetért, azt kérem, hogy kézfelemeléssel jelezze.

**Máriakálnok Község Önkormányzatának Képviselő-testülete 6 igen (egyhangú) szavazattal a gyermekszületési támogatásról és a beiskolázási hozzájárulásról szóló 3/2015. (II. 23.) önkormányzati rendeletét megalkotta.**

**5. A hivatali helyiségeken kívüli házasságkötés engedélyezésének szabályairól, valamint a házasságkötéssel kapcsolatos díjak megállapításáról szóló 8/2011. (VI. 28.) önkormányzati rendelet módosítása**

**Dr. Tóásóné Gáspár Emma polgármester:** Szintén a jegyző úr ismerteti az előterjesztést.

**dr. Kránitz Péter jegyző**: A következő rendeletünk a házasságkötéssel kapcsolatos anyakönyvi eljárásért befizetendő díjat, illetőleg az anyakönyvvezetőnek kifizethető összeget módosítaná. Jelenleg 6.000 és 12.000 Ft, ami rendelet szinten szabályozva van nálunk. A rendelet azt célozza, hogy ezt felemeljük, illetőleg részben egységesítsük, mivel a másik két településen is hasonlóan lett szabályozva. Elég sok az esküvő van nálunk, ami betudható a szép környezetnek, az anyakönyvvezetőnek, meg hogy olcsóbbak vagyunk. Ezzel együtt is azt mondom, hogy mindenkinek jó, ha itt sok esküvő van, nem akarunk nyerészkedni, de viszont bagatellizálni sem akarjuk, ezért gondoltuk a 6.000 Ft-ot 10.000 Ft-ra felemelni egy átlagos esküvőnél, illetve ha a hivatali helyiségen kívül lenne az esküvő 30.000 Ft-ra. Az anyakönyvezető rögtön meg is kapná bruttóba a 30.000 Ft-ot.

**Dr. Tóásóné Gáspár Emma polgármester:** Lehet, hogy első hallásra ez a 30.000 Ft soknak tűnik a kitelepülési díjnál, de azt gondolom, hogy aki „extrát” akar, annak meg kell, hogy fizesse. Az anyakönyvvezetőnek is több munkája van vele, hogy ott megfelelő körülményeket teremtsen. Ezek az összegek nem mindig azt takarják, amit számszakilag mutatnak.

Aki egyetért a rendeletmódosítással, kérem, hogy kézfelemeléssel jelezze.

**Máriakálnok Község Önkormányzatának Képviselő-testülete 6 igen (egyhangú) szavazattal a hivatali helyiségeken kívüli házasságkötés engedélyezésének szabályairól, valamint a házasságkötéssel kapcsolatos díjak megállapításáról szóló 8/2011.(VI.28.) önkormányzati rendelet módosításáról szóló 4/2015.(II.23.) önkormányzati rendeletét megalkotta.**

**6. A közös önkormányzati hivatalban foglalkoztatott köztisztviselők illetménykiegészítéséről szóló rendelet megalkotása**

**Dr. Tóásóné Gáspár Emma polgármester:** Jegyző urat kérem meg a napirend ismertetésére.

**dr. Kránitz Péter jegyző**: Ez olyan dolog, amire a közös hivatal ülésén már utaltam, ez az, amiről ott már döntöttünk, csak rendeletet nem alkothat három önkormányzat együtt, hanem mindegyiknek magának kell megalkotni a saját közigazgatási területére. Annyi változás van a korábbiakhoz képest, hogy amit említettem az együttes ülésen is, hogy a felsőfokú végzettségűeknek 6 %-ról 10 %-ra emelkedik az illetménykiegészítése, a középfokúaknak marad a 10 % mint korábban.

**Dr. Tóásóné Gáspár Emma polgármester:** Aki egyetért a 10-10 %-os javaslattal, kérem, hogy kézfelemeléssel jelezze.

**Máriakálnok Község Önkormányzatának Képviselő-testülete 6 igen (egyhangú) szavazattal a Halászi Közös Önkormányzati Hivatalnál foglalkoztatott köztisztviselők illetménykiegészítéséről szóló 5/2015. (II. 23.) önkormányzati rendeletét megalkotta.**

**7. Polgármester szabadságolási ütemtervének jóváhagyása**

**Dr. Tóásóné Gáspár Emma polgármester:** A polgármesternek 39 nap szabadsága van, az előterjesztésben ezt a 39 napot osztottam el az egész évre.

Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete a polgármester szabadságolási ütemtervét az előterjesztésben foglalt tartalommal elfogadja.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatot hozza:*

**5/2015.(II.17.) határozat**

Máriakálnok Község Önkormányzatának Képviselő-testülete a polgármester szabadságolási ütemtervét az előterjesztésben foglalt tartalommal elfogadja.

**8. Egyéb aktuális ügyek**

**- Víztornyon üzemeltetésére irányuló szerződés megkötéséhez a tulajdonosi hozzájárulás megadása**

**Dr. Tóásóné Gáspár Emma polgármester:** Jegyző urat kérem meg az Aqua Kft. előterjesztésére.

**dr. Kránitz Péter jegyző**: Arról van szó, hogy a víztorony, mint olyan, eddig a Szigvíz adta bérbe azoknak, akik mindenféle antennákat helyeznek el rajta. Ahhoz, hogy a 4-Com Kft. ott elhelyezhesse az antennáit, kötöttek egy bérleti szerződést a Szigvízzel, de most már, hogy a Szigvíz megszűnt, az Aqua Kft. lenne a bérleti szerződésnek a jogosultja, és mivel önkormányzati tulajdonú ingatlanon van, ezért az önkormányzat hozzájárulása is szükséges.

**Dr. Tóásóné Gáspár Emma polgármester:** Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete az Aqua Kft. (9200 Mosonmagyaróvár, Timföldgyári út 4.) és a 4-Com Távközlési Szolgáltató Kft. (2011 Budakalász, Káplán u. 8.) között a Máriakálnok 082/36 Hrsz. víztornyon bázisállomás üzemeltetésére irányuló szerződés megkötéséhez a tulajdonosi hozzájárulást megadja.*

*Felelős: Leitner László ügyvezető igazgató*

*Határidő: azonnal*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatokat hozza:*

**6/2015. (II.17.) határozat**

Máriakálnok Község Önkormányzatának Képviselő-testülete az Aqua Kft. (9200 Mosonmagyaróvár, Timföldgyári út 4.) és a 4-Com Távközlési Szolgáltató Kft. (2011 Budakalász, Káplán u. 8.) között a Máriakálnok 082/36 Hrsz. víztornyon bázisállomás üzemeltetésére irányuló szerződés megkötéséhez a tulajdonosi hozzájárulást megadja.

Felelős: Leitner László ügyvezető igazgató

Határidő: azonnal

**- Mosonmagyaróvári Szennyvíztisztítási Önkormányzati Társulás módosított Társulási Megállapodásának elfogadása**

**Dr. Tóásóné Gáspár Emma polgármester:** A szennyvíztisztításra létrejött önkormányzati társulás megállapodásának módosítása aktuálissá vált. Ismertetem a kiosztott módosító okiratot. Ha nincs kérdés ismertetem a határozati javaslatot. Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete a Mosonmagyaróvári Szennyvíztisztítási Önkormányzati Társulás módosított Társulási Megállapodását elfogadja.*

*Ezen döntését minősített többséggel hozta meg.*

*A Képviselő Testület felhatalmazza a polgármestert, hogy erről a döntésről jegyzőkönyvi kivonat megküldésével értesítse a Társulás Elnökét és a módosított Társulási Megállapodást aláírja.*

*Felelős: Dr. Tóásóné Gáspár Emma polgármester*

*Határidő: 2015. február 28.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatokat hozza:*

**7/2015. (II.17.) határozat**

Máriakálnok Község Önkormányzatának Képviselő-testülete a Mosonmagyaróvári Szennyvíztisztítási Önkormányzati Társulás módosított Társulási Megállapodását elfogadja.

Ezen döntését minősített többséggel hozta meg.

A Képviselő Testület felhatalmazza a polgármestert, hogy erről a döntésről jegyzőkönyvi kivonat megküldésével értesítse a Társulás Elnökét és a módosított Társulási Megállapodást aláírja.

Felelős: Dr. Tóásóné Gáspár Emma polgármester

Határidő: 2015. február 28.

- **Óvodakonyha tetejének javítása**

**Dr. Tóásóné Gáspár Emma polgármester:** A következő sürgős ügyünk, a nagy havazás miatt jelezték, hogy az óvoda konyhájának a teteje valószínűleg megrongálódott, mert beázik, a mennyezeti gipszkarton is benedvesedett. Hívtam egy ipari alpinistát, aki tetőszigetelésekkel foglalkozik, adott árajánlatot. Megállapította, hogy ennek a konyhának nagyon-nagyon régen készült el a tetőszigetelése. Kétféle verzióról kaptam árajánlatot, az egyik egy páraáteresztő réteggel kombinált szigetelése, leírva a munkafázisokat, anyagszükségletet, tíz év garanciával bruttó 880 eFt. A másik verzió egy sima egyrétegű szigetelés, kettő év garanciával, bruttó 621 eFt. Azt gondolom, hogy nem kérdés, hogy melyik legyen elfogadva, de kérem a képviselő-testületet, hogy az ismertetett árajánlatból az első verziót a tíz éves garanciával, 880 eFt-ért történő javítást fogadjuk el.

**Dr. Tóásóné Gáspár Emma polgármester:** Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete felhatalmazza a polgármestert, hogy az óvodai konyha épületének tetőszigetelését az ismertetett árajánlatnak megfelelően bruttó 880 eFt vállalkozói díj és 10 év garancia kikötése mellett megrendelje.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatokat hozza:*

**8/2015. (II.17.) határozat**

Máriakálnok Község Önkormányzatának Képviselő-testülete felhatalmazza a polgármestert, hogy az óvodai konyha épületének tetőszigetelését az ismertetett árajánlatnak megfelelően bruttó 880 eFt vállalkozói díj és 10 év garancia kikötése mellett megrendelje.

- **Kamerarendszer kiépítésére árajánlat**

**Dr. Tóásóné Gáspár Emma polgármester:** Kértem árajánlatot a Vi-bi Tech. Kft-től, akik felügyelik a kamera-rendszerünket. Azt mondták, ha azt szeretnénk, hogy ezen a két ponton tisztességes vétel, rögzítés és látható dolgok történjenek 2.400 eFt-ba kerülne. Kérdés, hogy akarjuk-e ezt az idén?

**Juhász Károly**: Mennyibe került ez, ami most van?

**Dr. Tóásóné Gáspár Emma polgármester:** Ez 800 eFt volt hat éve. Mondhatjuk azt is, hogy napoljuk el ezt a kérdést, nézzük meg, hogy ősszel mennyi pénzünk van. A képviselő-testület úgy is határozhat, hogy térjünk vissza rá az év második felében, amikor már valami képük van a gazdasági helyzetről.

*A képviselő-testület az elhangzottakkal egyetért.*

- **Vadgesztenyefák növényvédelme**

**Dr. Tóásóné Gáspár Emma polgármester:** Újra aktuálissá vált a vadgesztenyefák növényvédelme, ami minden évben permetezéssel történik és láthatóan jó hatásfokkal működik. Az árajánlat 222 eFt-ról szól. Kérdezem, hogy támogatja-e a képviselő-testület a megrendelését.

Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának képviselő-testülete az Agro-Nettó Kft. (9200 Mosonmagyaróvár, Zurányi u. 27.) - a vadgesztenyefák permetezésére vonatkozó - árajánlatát elfogadja.*

*A Képviselő-testület felhatalmazza a polgármestert, hogy az ajánlattevőtől a munkát megrendelje.*

*Felelős: Dr. Tóásóné Gáspár Emma polgármester*

*Határidő: 2015. február 27.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatokat hozza:*

**9/2015. (II.17.) határozat**

Máriakálnok Község Önkormányzatának képviselő-testülete az Agro-Nettó Kft. (9200 Mosonmagyaróvár, Zurányi u. 27.) - a vadgesztenyefák permetezésére vonatkozó - árajánlatát elfogadja.

A Képviselő-testület felhatalmazza a polgármestert, hogy az ajánlattevőtől a munkát megrendelje.

Felelős: Dr. Tóásóné Gáspár Emma polgármester

Határidő: 2015. február 27.

- **Radics János vadaspark létesítésével kapcsolatos kérelme**

**Dr. Tóásóné Gáspár Emma polgármester:** Radics János járt nálam, a Rákóczi utca több telkének a hátsó részét megvásárolta, mert vadasparkot akar létesíteni. Jövő héten kedden a szakhatóság is bejárást tart, mindenféle engedélyek birtokában van és lesz, a kérése az, hogy az önkormányzati úton az ő területével kapcsolatosan van az önkormányzatnak egy dzsungeles része, és ő nem szeretné az egészet, meg nem szeretné a fákat sem kivágni csak az alját szeretné kitisztítani és egy pici sarkot abból kiegyenesítve az ő területét hozzákeríteni. Használatba kéri, kitisztítja ezt a részt. Megállapodást a jegyző úr tud vele létrehozni. Radics János felajánlotta, hogy annak a területnek a bérleményeképpen a máriakálnoki óvodások és az iskolások, csoportosan ingyen látogathatják.

Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete felhatalmazza a település polgármesterét, hogy Radics Jánossal a Máriakálnok belterület 157. helyrajzi számú terület meghatározott, 560 m2 alapterületű részének használatára nézve megállapodást kössön az alábbi feltételek kikötése mellett:*

*- az ingatlanon fás szárú növényt csak a polgármester előzetes hozzájárulását követően szabad kivágni,*

*- az ingatlan kerítéssel körbekeríthető, azon egyéb építmény nem helyezhető el,*

*- a megállapodást határozatlan időre kell megkötni, azzal, hogy az bármelyik fél részéről indokolás nélkül 1 hónapos felmondási idővel megszüntethető.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatokat hozza:*

**10/2015. (II.17.) határozat**

Máriakálnok Község Önkormányzatának Képviselő-testülete felhatalmazza a település polgármesterét, hogy Radics Jánossal a Máriakálnok belterület 157. helyrajzi számú terület meghatározott, 560 m2 alapterületű részének használatára nézve megállapodást kössön az alábbi feltételek kikötése mellett:

- az ingatlanon fás szárú növényt csak a polgármester előzetes hozzájárulását követően szabad kivágni,

- az ingatlan kerítéssel körbekeríthető, azon egyéb építmény nem helyezhető el,

- a megállapodást határozatlan időre kell megkötni, azzal, hogy az bármelyik fél részéről indokolás nélkül 1 hónapos felmondási idővel megszüntethető.

- **Óvoda melletti terület használatba adása**

**Dr. Tóásóné Gáspár Emma polgármester:** Korábbi testületi ülésen már beszéltünk az óvoda melletti részről. Pollák Ernő bejött és azt mondta, hogy gondolkodott rajta és, ha a képviselő-testület tartja magát a korábbi véleményéhez akkor ő használatba is szívesen átvenné. A képviselő-testület felhatalmazza a jegyzőt, hogy a helyszínt pontosan lemérve, körülhatárolva, hogy melyik területrészről, hány négyzetméterről, használati szabályokról van szó. Nyilván olyan kikötéssel, hogy az önkormányzat bármilyen óvoda felújítás, munkálat, stb. célból azt a részt szükség szerint előzetesen egyeztetve a tulajdonossal igénybe vehesse. Köteles azt a részt biztosítani számunkra, gondozni, nem elidegeníteni. Kérdés az, hogy hány évről szóljon a megállapodás? Mi a véleménye a képviselő-testületnek?

**Giczi László**: 5 évre és minden további nélkül meghosszabbítható.

**Frauhammer József**: Minden ciklusban.

**Dr. Tóásóné Gáspár Emma polgármester:** Tehát akkor 5 évente, minden képviselő-testület, amikor hivatalba kerül, újítsa meg. Nem kérnék érte bérleti díjat, tartsa karban, ápolja, csinálja meg a kerítést.

Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete felhatalmazza a település polgármesterét, hogy Pollák Ernővel a Máriakálnok, belterület 132 helyrajzi számú terület meghatározott 200 m2 alapterületű részének használatára nézve megállapodást kössön az alábbi feltételek kikötése mellett:*

*- az ingatlanon fás szárú növényt csak a polgármester előzetes hozzájárulását követően szabad kivágni,*

*- az ingatlan kerítéssel körbekeríthető, azon egyéb építmény nem helyezhető el,*

*- a megállapodást határozott időre 5 évre kell megkötni, azzal, hogy a megállapodás nem jogosít az ingatlan kizárólagos használatára.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatokat hozza:*

**11/2015. (II.17.) határozat**

Máriakálnok Község Önkormányzatának Képviselő-testülete felhatalmazza a település polgármesterét, hogy Pollák Ernővel a Máriakálnok, belterület 132 helyrajzi számú terület meghatározott 200 m2 alapterületű részének használatára nézve megállapodást kössön az alábbi feltételek kikötése mellett:

- az ingatlanon fás szárú növényt csak a polgármester előzetes hozzájárulását követően szabad kivágni,

- az ingatlan kerítéssel körbekeríthető, azon egyéb építmény nem helyezhető el,

- a megállapodást határozott időre 5 évre kell megkötni, azzal, hogy a megállapodás nem jogosít az ingatlan kizárólagos használatára.

- **Rendezvényszervező kérésének elbírálása**

**Dr. Tóásóné Gáspár Emma polgármester:** Járt nálam egy rendezvényszervező, aki tízezer fős rendezvényt, három napos fesztivált akar, családi fesztivál néven. Ő maga is belátta, hogy nem tud felelősséget vállalni, hogy ez a tízezer ember hol vonul el, mit csinál, stb. Arra is rájött, hogy nem biztos, hogy ezt Máriakálnokon kellene megvalósítani, mert ennyi ember ide nem jön el. Mosonmagyaróváron szerette volna, de ott nem engedték. Döntenünk kell, hogy engedjük, vagy nem. Én nem tudok olyan helyet itt, ahol ez megszervezhető lenne.

Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete úgy ítéli meg, hogy a településen nincs olyan közterület, mely alkalmas lehet 10.000 fő befogadására képes családi rendezvény megszervezésére és biztonságos lebonyolítására.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatokat hozza:*

**12/2015. (II.17.) határozat**

Máriakálnok Község Önkormányzatának Képviselő-testülete úgy ítéli meg, hogy a településen nincs olyan közterület, mely alkalmas lehet 10.000 fő befogadására képes családi rendezvény megszervezésére és biztonságos lebonyolítására.

- **LEADER Egyesület munkaszervezetének támogatása**

**Dr. Tóásóné Gáspár Emma polgármester:** A Szigetköz – Mosoni-sík Leader Egyesület munkaszervezetét lehet, hogy megszüntetik. Ez a munkaszervezetek, akik a pályázat írásokkal kapcsolatban tanácsokat adnak, segítenek, feldolgozzák. Nem tudják, hogy mi lesz velük, hogy kapnak-e a működéshez pénzt. A polgármesterek azt a döntést hozták, ha nem kap a Leader központi támogatást, akkor 2015. július 1-jét követően is fenntartja a munkaszervezetet és a tagdíjon felül, ami éves szinten 2.400 Ft, 50 Ft/lakos összeggel hozzájárul a működéséhez. Most kell róla döntést hozni, de igazából majd júliusban fog kiderülni, hogy szükség van-e erre.

Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete úgy határoz, hogy*

* *a Szigetköz – Mosoni-sík LEADER Egyesület munkaszervezetét 2015. július 1-jét követően is fenntartja, annak 2015. második féléves működtetéséhez – az egyesületi tagdíjon fel – 50,- Ft/lakos összeggel hozzájárul.*

*Felhatalmazza a polgármestert, hogy a döntésről a Szigetköz – Mosoni-sík LEADER Egyesület elnökét jelen határozatot tartalmazó jegyzőkönyvi kivonat megküldésével tájékoztassa, 2015. évi lakosságarányos hozzájárulás önkormányzati költségvetésbe történő betervezéséről és átutalásáról gondoskodjék.*

*Felelős: Dr. Tóásóné Gáspár Emma polgármester*

*Határidő: a döntés közlésének vonatkozásában a döntést követő 15. nap, a támogatás költségvetésének betervezése vonatkozásában: az éves költségvetés elfogadásának napja, a hozzájárulás átutalásának vonatkozásában: 2015. július 1.*

*Máriakálnok Község Önkormányzatának Képviselő-testülete 6 igen (egyhangú) szavazattal az alábbi határozatokat hozza:*

**13/2015. (II.17.) határozat**

Máriakálnok Község Önkormányzatának Képviselő-testülete úgy határoz, hogy

* + a Szigetköz – Mosoni-sík LEADER Egyesület munkaszervezetét 2015. július 1-jét követően is fenntartja, annak 2015. második féléves működtetéséhez – az egyesületi tagdíjon fel – 50,- Ft/lakos összeggel hozzájárul.

Felhatalmazza a polgármestert, hogy a döntésről a Szigetköz – Mosoni-sík LEADER Egyesület elnökét jelen határozatot tartalmazó jegyzőkönyvi kivonat megküldésével tájékoztassa, 2015. évi lakosságarányos hozzájárulás önkormányzati költségvetésbe történő betervezéséről és átutalásáról gondoskodjék.

Felelős: Dr. Tóásóné Gáspár Emma polgármester

Határidő: a döntés közlésének vonatkozásában a döntést követő 15. nap, a támogatás költségvetésének betervezése vonatkozásában: az éves költségvetés elfogadásának napja, a hozzájárulás átutalásának vonatkozásában: 2015. július 1.

- **Polgármester illetményével kapcsolatos tájékoztatás**

**Dr. Tóásóné Gáspár Emma polgármester:** Egy dolgot hagytam az utoljára, a mai térségi társulási ülésen is szó volt róla, hogy a polgármester foglalkoztatási jogviszonyával kapcsolatban jogszabályváltozás lépett életbe 2014. december 12. napján. A polgármester, alpolgármester foglalkoztatási jogviszonyára vonatkozó különös rendelkezések címszó alatt, a 224. §. (4) bekezdése, mely alapján a polgármester alapilletménye 30 %-kal megemelhető. Több képviselő-testület megszavazta a polgármesternek. Az én elképzelésem a következő, nem kérem a képviselő-testületet a fizetésem 30 %-kal történő emelésére, ezzel együtt nem emelkedik meg az alpolgármesternek a fizetése sem, ha a képviselő-testület egyetért velem. Sok esetben az új törvényt követően a polgármesterek fizetése kevesebb lett, mint korábban volt, de azt gondolom, hogy nézze meg a képviselő-testület évvégén az éves munkát. Nyilván a képviselő-testület döntése, ez nem alanyi jogon járó juttatás, de a javaslatom az, hogy nézzük meg novemberben, hogy a polgármester mit dolgozott, mit tett le az asztalra, mennyi pénze van az önkormányzatnak. Azt gondolom, hogy az a pénz inkább egy munka elismerése legyen évente felülvizsgálva, mint egy automatikusan adandó fizetésemelés, ami az én esetemben nettó 100 eFt lenne havonta költségtérítés emelésével együtt, mert ebben az esetben az is automatikusan bekövetkezne. Azt mondom, hogy majd nézzük meg novemberben, hogy dolgoztam-e, nézzük meg, hogy áll az önkormányzat anyagilag és ennek a 30 %-nak megfelelő juttatást, az év végi jutalmazásnál mérlegeljük. A következő évben újra felülvizsgálja, hogy van-e erre keret, megérdemli-e a polgármester. Előfordulhat, hogy most van pénzünk, de jövőre nem lesz. Van-e valakinek észrevétele?

*A képviselő-testület az elhangzottakkal egyetért.*

Egyéb napirendi pont nem volt, így a polgármester az ülést **18.00 órakor** bezárta.

|  |  |
| --- | --- |
| Kmf. | |
| Dr. Tóásóné Gáspár Emma | dr. Kránitz Péter |
| polgármester | jegyző |